কল্যাণীতে প্রথমবার বাড়ি বাড়ি পাইপ লাইনে রান্নার গ্যাস

কল্যাণী: চলতি মাসেই কল্যাণীতে (Kalyani) বাণিজ্যিকভাবে পাইপ লাইনের মাধ্যমে রান্নার গ্যাস পরিষেবা চালু হতে চলেছে। এই প্রথমবার শহরের বাড়ি বাড়ি পিএনজি- PNG (পাইপড ন্যাচারাল গ্যাস) পৌঁছাবে। প্রাথমিকভাবে ১৯ নম্বর ওয়ার্ডের রথতলা এলাকার প্রায় ১০০টি বাড়িতে গ্যাস সংযোগ দেওয়া হচ্ছে। ওই সব বাড়িতে ইতিমধ্যেই গ্যাসের মিটার বসানোর কাজ শেষ হয়েছে (District News)।

কল্যাণী বি/১৪ এলাকার ছ’টি বাড়িতে পরীক্ষামূলকভাবে সংযোগ দিয়ে গ্যাস পরিষেবা চালু হয়েছে। পরবর্তী পর্যায়ে ৯, ১১, ১২ ও ১৭ নম্বর ওয়ার্ডে দ্রুত আরও ৫০০ বাড়িতে সংযোগ বাড়ানো হবে। পরিষেবা সফলভাবে চললে পুরো কল্যাণী ও আশপাশের অঞ্চলে ধাপে ধাপে গ্যাস লাইন পৌঁছে দেওয়ার কাজ শুরু হবে।

আরও পড়ুন: কলকাতায় ভূমিকম্প, কেঁপে উঠল গোটা শহর

কেএমডিএ এলাকায় পাইপ লাইনে গ্যাস পরিষেবা প্রকল্পের প্রথম বাস্তবায়ন হচ্ছে কল্যাণী শহর থেকেই। গেইল এবং রাজ্য সরকারের ক্যালকাটা গ্যাস সাপ্লাই কর্পোরেশন-এর যৌথ উদ্যোগে গঠিত বেঙ্গল গ্যাস কোম্পানি লিমিটেড (বিজিসিএল) এই প্রকল্পের দায়িত্বে রয়েছে। রাস্তার ধারের মাটি খুঁড়ে পাইপ পুঁতে বাড়ি বাড়ি গ্যাস সংযোগ দেওয়ার কাজও প্রথমবার বাস্তবায়ন হচ্ছে কল্যাণীতে।

ইতিমধ্যেই কল্যাণী সেন্ট্রাল পার্ক চত্বর ঘিরে প্রায় ২২ কিলোমিটার এলাকায় মাঝারি ঘনত্বের পলিইথিলিন (এমডিপিই) পাইপলাইন বসানো হয়েছে। তথ্য অনুযায়ী, সংযোগ পেতে গ্রাহকদের খরচ করতে হবে ৬,৩৫৪ টাকা (জিএসটি সহ)। গ্যাসের দাম নির্ধারিত হয়েছে প্রতি ঘন মিটারে ৫১ টাকা। গ্রাহকদের জন্য অনলাইনে বিল মেটানোর সুযোগও রাখা হয়েছে।

নতুন পরিষেবা নিয়ে স্থানীয়দের মধ্যে উৎসাহ লক্ষ করা যাচ্ছে। এক গৃহিণী জানান, “গ্যাস বুকিং, সিলিন্ডার শেষ হয়ে যাওয়া, বাড়ি পর্যন্ত খরচা করে তুলতে যাওয়ার ঝামেলা, এসব থেকে মুক্তি মিলবে। একটানা গ্যাস পাওয়া গেলে রান্নার চিন্তাই থাকবে না।”